‘આથી કચ્છના દરિયાકાંઠેથી માછલીનું પ્રમાણ ઘટ્યું છે. મોટી બોટો દરિયામાં ખૂબ ઊંડે જઈને માછીમારી કરતી હોય છે તેથી તેમને પાણીની ખારાશનો પ્રશ્ન મોટા પાયે સતાવતો નથી, પરંતુ નાના, પગડિયા માછીમારો તો એક જ જગ્યાએ સતત માછીમારી કરતાં હોવાથી તેમને મળનારી માછલીનું પ્રમાણ ઘટ્યું છે. આ માછીમારોને ઉપયોગી થાય તે માટે જ અમે ચેન્નઈના સેન્ટ્રલ ઇન્સ્ટિટ્યૂટ ઓફ બ્રેકિશવૉટર એક્વાકલ્ચરના સહયોગથી એક પ્રયોગ કર્યો છે. જેનાં પરિણામો આશાદાયક આવતાં હવે કચ્છમાં વધુ જગ્યાએ વધુ માછીમારો માટે આ પ્રયોગ કરાશે. ઉપરાંત માછીમારોને પૂરક રોજગારી મળી શકે તે માટે સી વિડ- દરિયાઈ શેવાળની ખેતીનો પ્રયોગ પણ કર્યો છે. બંને પ્રકારે માછીમારોને વધુ ને વધુ આર્થિક ફાયદો થઈ શકે તેમ છે.’